钦定古今图书集成/明伦汇编/官常典/第693卷 > 章懋
## 钦定古今图书集成/明伦汇编/官常典/第693卷 > 章懋

按《明外史》本传：“懋字德懋，兰谿人。成化二年，会试第
一，成进士，改庶吉士。明年冬，授编修。宪宗将以元夕
张灯，命词臣撰诗词进奉，懋与同官黄仲昭、检讨庄
昶疏谏曰：‘顷谕臣等撰《鳌山烟火诗词》，臣等窃议，此
必非陛下本怀，或以两宫圣母在上，欲备极孝养，奉
其欢心耳。然大孝在乎养志，不可徒陈耳目之玩以’”
为养也。今川、广未靖，辽左多虞，江西、湖广赤地数千
里，万姓嗷嗷，张口待哺，此正陛下宵旰焦劳，两宫母
后同忧天下之日。至翰林官以论思为职，鄙俚之言，
岂宜进于君上？伏读宣宗皇帝御制《翰林箴》，有曰：“启
沃之言，惟义与仁；尧舜之道”，邹鲁以陈，张灯岂尧舜
之道？诗词岂仁义之言？若谓烟火细“故不足为圣德
累，则舜何必不造漆器，禹何必不嗜旨酒，汉文何必
不作露台？古帝王慎小谨微，必矜细行者，正以欲不
可纵，渐不可长也。伏乞将烟火停止，移此视听以明
目达聪，省此赀财以赈饥恤困，则灾祲可销，太平可
致。”帝以元夕张灯，祖宗故事，恶懋等妄言，乃杖之阙
下，左迁其官。懋得临武知县。未行，以给事中毛弘论
救，改南京大理左评事。逾三年，迁福建佥事。平泰宁、
沙、尤贼。听福安民采矿，以杜盗源。建议“番货互通，贸
易以裕商民”，政绩甚著。满考入都，年止四十一，力求
致仕。吏部尚书尹旻固留之，不可。既归，屏迹不入城
府。奉亲之暇，专以读书讲学为事，弟子执经者日益
进。贫无供具，惟脱粟菜羹而已。四方学士大夫高其
风，称为“枫山先生。”家居二十馀年，中外交荐，部檄屡
起之，以亲老坚不赴。弘治中，孝宗登用群贤，众议两
京国学当用名儒，起谢铎于北监。及南监缺祭酒，遂
以懋补之。懋方遭父忧不就。时南监缺司业，且二十
年，诏特以罗钦顺为之，而虚位以待懋。十六年服阕，
懋复固辞，不允。始莅任六馆士翕然向风，人人自以
为得师。监生尤樾母病，例不得归省，昼夜泣。懋遣之
归，曰：“吾宁以违制获罪。”武宗立，陈勤圣学，隆继述，谨
大婚、重诏令、敬天戒五事。俄引年乞休，不俟命而归。
既命下，不许。疏累上，始得请。正德五年起南京太常
卿，明年召为礼部右侍郎，皆力辞不就。言者屡陈懋
德望，请加优礼。诏有司岁时存问。世宗嗣位，即家进南京礼部尚书致仕。其冬遣行人存问，而懋已卒，年
八十六。赠太子少保，谥文懿。懋为学，恪守先儒训。或
讽为文章，曰：“小技耳，予弗暇。”有劝以著述者，曰：“先儒
之言至矣，芟其繁可也。”通籍五十馀年，历俸满三考。
难进易退之节，世尤高之。